Správa zo zahraničnej pracovnej cesty

1.	Účastníci ZPC:

Titul, meno a priezvisko:	Mgr. Elena Hrudková	
Pracovisko:	Ministerstvo školstva, vedy, výskumu a športu SR
Sekcia medzinárodnej spolupráce a európskych záležitostí (SMSEZ)
Stromová 1, 813 30 Bratislava	
Pracovné zaradenie:	hlavný radca	
Znalosť jazykov:	Aj, NJ

	

Titul, meno a priezvisko:	Mgr. Karol Jakubík	
Pracovisko:	Ministerstvo školstva, vedy, výskumu a športu SR
Sekcia regionálneho školstva  (SRŠ)
Stromová 1, 813 30 Bratislava	
Pracovné zaradenie:	Hlavný štátny radca	
Znalosť jazykov:	Aj, NJ, FJ

	
Titul, meno a priezvisko:	Ing. Monika Rybová	
Pracovisko:	Ministerstvo školstva, vedy, výskumu a športu SR
Sekcia regionálneho školstva  (SRŠ)
Stromová 1, 813 30 Bratislava	
Pracovné zaradenie:	Štátny radca	
Znalosť jazykov:	Aj

2.	Zahraničná pracovná cesta:

Štát:	Rakúsko 	
Mesto:	Viedeň	
Vykonaná v dňoch:	20-22.1.2016	
Prijímajúca organizácia:	Spolkové ministerstvo pre vzdelávanie a ženy
	
Účel cesty:	Prerokovanie možnej spolupráce v oblasti vzdelávania, odborného školstva a učebníc. 	
Spôsob financovania:	MŠVVaŠ SR-cestovné, rakúska strana-ubytovanie

	
3.	Rámcový program pracovnej cesty:
Streda 20.1.2016

10:00 – 11:30 
11:30 – 14:00

14:00 – 16:30
18:30

Štvrtok 21.1.2016

09:00 – 10:30
10:30 – 12:00
12:00 – 14:30
14:30 – 16:30

16:45 - 17:45
18:00 - 20:00

Piatok 22.1.2016

9.30 – 11.00
11.15 – 11.45
11:45 – 13:30
13.30 – 16.30 
	Okrúhly stôl - odborné vzdelávanie v Rakúsku
	Návšteva strednej odbornej školy pre kuchárov a čašníkov (Gastgewerbefachschule Judenplatz – GAFA, Judenplatz)
Návšteva školy pre grafický dizajn (die Graphische)
večera

Okrúhly stôl - kultúrna výchova na školách
Návšteva spolkového gymnázia s dôrazom na muzikálne umenie
Obed + transfer do mesta Baden
Návšteva spolkového centra pre vzdelávanie v umení, okrúhly stôl - kultúrna výchova
Návšteva múzea o Beethovenovi, Baden
Večera, Transfer do Viedne

Okrúhly stôl – školské knihy, edukačné médiá
Debriefing
Obed
Európska mládež spoznáva Viedeň – turistický okruh centrom mesta so sprievodcom
	
4.	Priebeh rokovaní

Po príchode delegácie do Viedne a jej ubytovaní sa v hoteli, v dopoludňajších hodinách stretla slovenská delegácia s pani Dr. Elisabeth Burda-Buchner a p. Reinhardom Nöbauerom, zástupcami Spolkového ministerstva pre vzdelávanie a ženy Rakúska (ďalej len „BMBF“). V priestoroch ministerstva p. Nöbauer informoval o aktuálne platnom systéme a mechanizmoch rakúskeho odborného vzdelávania a prípravy. Predstavil rakúsky systém odborného vzdelávania a prípravy s dôrazom na plne školsky organizovaný systém odborného vzdelávania a prípravy (ďalej len „OVP“), taktiež duálne vzdelávanie a systém ďalšieho vzdelávania mladých ľudí. Rakúsko má najviac mladých ľudí v Európe zapojených do odborného vzdelávania v pomere k počtu obyvateľov. Obidve strany si vymenili informácie o systéme OVP a porovnali mechanizmus financovania jednotlivých typov stredných odborných škôl. Na návšteve v poradí prvej školy, pripravujúcej budúcich kuchárov, čašníkov, cukrárov a pekárov sa stretla delegácia s riaditeľom školy a niekoľkými jej zástupcami, vrátane učiteľov odborných predmetov a žiakmi, ktorí predstavili školu a spomenuli aj jej spoluprácu s obchodnými partnermi a podnikmi, kam chodia žiaci školy na praktické vyučovanie. Riaditeľ školy ako aj ostaní zástupcovia školy predstavili základnú filozofiu školy, ktorá je založená na konkurencieschopnosti a účasti žiakov na mnohých medzinárodných súťažiach. Súčasťou marketingu tejto školy v súvislosti s jej potencionálnymi novými žiakmi je aj spolupráca so zamestnávateľmi a veľká aktivita školy pri procese náboru a vybavovania materiálneho a technického zabezpečenia. 
Následne delegácia navštívila priestory školy pre grafický dizajn. Riaditeľ Gustav Linnert predstavil školu a jej víziu a následne spolu s kolegami previedol delegáciu vybranými časťami školy. Táto škola pripravuje budúcich fotografov, tlačiarov a dizajnérov a jej návšteva skončila stretnutím sa s riaditeľom firmy My Morawa, Patrickom André. Výhodou rakúskeho plne organizovaného školského systému OVP je, že je v rámci každej spolkovej republiky niekoľko špecializovaných škôl, ktoré dokážu kapacitne poňať až okolo tisíc žiakov. Dôležitým poznatkom bolo aj to, že učitelia odborných predmetov musia byť predovšetkým odborníci z praxe, ktorí na začiatku svojej učiteľskej dráhy nepodliehajú povinnosti mať ukončené vysokoškolské vzdelanie. 
Nasledujúci deň sa prvé rokovanie uskutočnilo v priestoroch BMBF  s témou kultúrna výchova. Riaditeľka sekcie pre umenie a kultúru BMBF Gabriele Trattner, informovala o systéme vzdelávania na umeleckých školách a okrem iného o ich napojení na štátne finančné zdroje. Informovala taktiež o niektorých projektoch a iniciatívach tejto sekcie, napr. “Mládež spoznáva Viedeň”, na ktorej sa delegáti neskôr sami zúčastnili. Následne delegácia navštívila osemročnú umeleckú školu, ktorá sa špecializovala na hudobné umenie a jemné umenie. Delegácia sa stretla s riaditeľkou školy Gabriele Eder-Lindinger a diskutovala aj s niekoľkými žiakmi o ich vízii do budúcnosti ako aj spokojnosti so štúdiom na škole. V porovnaní so slovenským systémom OVP ide o osemročnú školu, ktorá spája druhý stupeň základnej školy a štyri roky štúdia na strednej škole. 
Poobede delegácia navštívila Spolkové centrum pre vzdelávanie v umení, kde sa oboznámila s fungovaním tohoto centra. Jeho cieľom je rozvíjať a zabezpečovať kontinuálne vzdelávanie rakúskych učiteľov pre oblasť umenie. Riaditeľ centra, Walter Lexmüller, s ktorým delegácia v diskusii porovnávala systém vzdelávania učiteľov v oblasti umenia na Slovensku, predstavil aj webstránku uvedenej inštitúcie, ktorá podporuje jednotlivé školy, učiteľov a žiakov v procese networkingu/sieťovania svojich aktivít v oblasti umenia, napr. kultúrnych podujatí. 
V piatok otvorila stretnutie rakúskych a slovenských odborníkov v oblasti školstva pani Sonja Hinteregger-Euller, riaditeľka sekcie učebníc a školských médií na BMBF. V procese tvorby a vydávania učebníc je Rakúsko lídrom v Európe. Má dlhé roky zabehnutú jasnú štruktúru riadenia a rozdelené kompetencie medzi BMBF, Spolkové ministerstvo pre rodinu a mládež Rakúska, vydavateľstvá, sprostredkovateľský servis a školy. Celý proces prebieha v rámci správneho konania, kde sú stanovené lehoty na jeho ukončenie. Správne konanie sa začína spravidla dva roky pred zverejnením učebnice v zozname učebníc, schváleným BMBF. Iniciátorom správneho konania sú vydavateľstvá, ktoré v rámci predkladajú BMBF návrhy na tvorbu učebníc. BMBF zriaďuje odborné komisie, ktoré posudzujú učebnice, podľa príslušnej oblasti a vzdelávacích výstupov vo vzdelávacom programe ako aj všeobecných zásad v procese výchovy a vzdelávania. Proces objednávok a distribúcie učebníc so schvaľovacou doložkou BMBF je riadený elektronicky a je zabezpečený distribútorskou spoločnosťou prostredníctvom vydavateľstiev. 
Stretnutie oficiálne zakončila delegácia debriefingom, na ktorom sa zúčastnili pani Burda-Büchner a pán Nöbauer. Obidve strany sa dohodli na recipročnom pozvaní rakúskych odborníkov na Slovensko v podobných oblastiach záujmu, s otvorenou otázkou budúcej konkrétnej spolupráce v oblasti odborného školstva.

5.	Odporúčané závery a úlohy
1.	Recipročné pozvanie rakúskych odborníkov v oblasti odborného a duálneho vzdelávania ako aj odborníkov v ďalších oblastiach spoločného záujmu, zadefinovaných v Protokole zo 4. zasadnutia zmiešanej slovensko-rakúskej komisie.

Termín: 2016
Zodpovedný: SMSEZ + oslovené sekcie

6.	Prehľad prinesenej dokumentácie
·	125 Jahre, Die Graphische (Eine kritische Festschrift)-Werner Sobotka
·	BE Kompass 2014-Judith Klemenz
·	Theater in der Schule Kompetenz : Katalog- Arbeitsgruppe Schüllerinen, 2015
·	BG&BRG 3 Vienna focusing on fine arts
·	Schülerinnen kompetenzen BE Leitfaden, 2013 – staatliche Arbetsgruppe
·	DVD: Gastgewergefachschule Judenplatz 3-4, Wien
 Dokumentácia je uložená na SMSEZ MŠVVaŠ SR. 

7.	Prínos ZPC

Vzájomná výmena informácií medzi slovenskou a rakúskou stranou o aktuálnom stave všeobecného vzdelávania, odborného vzdelávania a prípravy a tvorby učebníc.

8.	Spôsob zverejnenia výsledkov

Správa bude zverejnená na internetových stránkach MŠVVaŠ SR. 

Súhlasím so zverejnením správy na internete.

Správu vypracovala:     Elena Hrudková, odbor bilaterálnej a multilaterálnej spolupráce
                                                                  SMSEZ

Dátum:  08.02.2016              
         
Správu schválil: 

Mgr. Martina Stiffelová, riaditeľka odboru bilaterálnej a multilaterálnej spolupráce SMSEZ

PhDr. Marek Moška, generálny riaditeľ SMSEZ